**Тема.”Табын күрке-ризык”**

**Максат:** Икмәкнең көзге байлык, көзге муллык икәнен аңлату. Ипинең тормыш чыганагы икәнен төшендерү.

**Тәрбия бурычы:** Балаларда игенче хезмәтенә хөрмәт тәрбияләү

**Үстерү бурычы:** Табышмаклар ярдәмендә күзаллау, фикерләү, акыл сәләтен үстерү.

**Белем бирү бурычы:** яңа очраган сүзләрнең мәгънәләрен аңлату, сүзлек запасын баету, игенче хезмәтенең авыр һәм мактаулы эш икәнен аңлату.

**Төп белем бирү өлкәсе:** танып белү.

**Интеграль белем бирү өлкәләре:** аралашу, музыка, матур әдәбият, иҗади сәнгать, сәламәтлек.

**Методик алымнар һәм чаралар:** уен, әңгәмә, сораулар, биремнәр, нәфис сүз, музыка тыңлау, слайдлар кару.

**Сүзлек өстендә эш:** сабан, механизатор, комбайнчы, тракторчы, агроном

**Алдан үткәрелгән эш:** шигырьләр уку, әңгәмәләр, авыл хуҗалыгы техникалары белән таныштыру, слайдлар карау.

**Эшчәнлек төзелеше:**

-​ Психологик җайлашу

-​ “Табышмакта кунакта”

-​ Хикәя тыңлау

-​ Дидактик уен “Икмәк юлы”.

-​ Презинтация –​ “Аграном ”.

- Презинтация –“Туган җир”.

- Ял сәгате.

- Видео “Ашханәдә”.

- Дидактик уен “Эче, баллы, тозлы”.

- Дидактик уен “Ризык төрләре”.

- Өстәл уены “Кечкенә пешекче”.

-​ Йомгаклау

**Рефлексив бәяләү:** өй эше бирү.

 **Эшчәнлек барышы.**

Балалар, әйдәгез, түгәрәккә басыйк.

**Исәнләшү кунаклар белән.**

 **Психогимнастика**

Кулларны кулга куйык,

Изге уйларда булыйк.

Кояш нурын юлдаш итеп

Шатланышыйк, дуслашыйк. (Кочаклашалар)

-Бүген сезнең кәефләрегез ничек?Искәндәр синең кәефең ничек? (Яхшы, әйбәт, искиткеч, күңелле һ.б.)

Бар баладан сорап чыгыла.

 -Бик яхшы. Безгә бүген бик күп сөйләшергә, сөйләргә туры киләчәк. Шуңа күрә **телләребезне шомартып** алыйк әле:

 Са-са-са  саескан су сала;

Ша-ша-ша Шамил чана шуа.

 **Ә хәзер “Киресен әйт” дигән уенны искә төшереп уйнап алыйк.**

Баллы – эче,                          тәмле – тәмсез,              әз – күп.

Кечкенә – зур,                     йомшак – каты              салкын – кайнар

Яңа – иске                             куе – сыек                         эре – вак

Кичә – бүген                       биек – тәбәнәк               озын – кыска

 -Бик яхшы, фикерләребезне тупладык. Балалар, мин сезгә өйгә эш итеп **табышмаклар,** **мәкалләр өйрәнеп килергә кушкан** **идем**. Кайсыгыз өйрәнде?

 1. Үзе түгәрәк, урыны түрдәрәк

Эче тулы күзәнәк. (Икмәк)

2. Кулы юк, аягы юк, үзе өскә үрмәли. (Камыр)

 Балалар, табышмаклар нәрсә турында булды? (Ашамлыклар)

Димәк без бүген нәрсә турында сөйләшәчәкбез? (Ашамлыклар)

Ашамлыкны, балалар, икенче төрле РИЗЫК дип тә әйтәләр. Ягез әле, бергәләп кабатлыйк, пышылдап, бер-беребезгә, эчтән генә.

Ә сез ризык сүзенә нәрсәләрне күз алдына китерәсез? (Ипи, алма, банан, аш, ботка һ.б.) Бик дөрес.

**Балалар, игътибарлы булыгыз әле, мин сезгә бер хикәя сөйләп китәм.**

– Бер гаиләдә 6 яшьлек малай үскән, ул ипи яратмаган, ул аңа тәмсез булып тоелган. Бер көнне табын артында ул бер әдәпсезлек кылган. Әбисе әзерләгән кичке аш вакытында ипине идәнгә тотып аткан. Шул вакыт әбисе аңа ачуланып: “Син нишлисең?

Ипи безгә күктән төшми

 Ул киң кырларда үсә.

 Дистәләгән кешеләрнең

Күпме хезмәте китә,

Икмәк табынга килгәнче,

Озын-озак юл үтә”, – дигән.

***Дид. уен.*** (өстәлдә һәр балага куела). Балалар, сез ничек уйлыйсыз, ипи табынга килгәнче нинди юллар үтә икән? Без хәзер сезнең белән уен аша карап китербез.

 **Сезнең өстәлләрегездә рәсемнәр бар. Шул рәсемнәр буенча икмәк юлы турында эзлекле итеп хикәя тәзегез әле.** (Балалар җавабы тыңланыла)

Бик яхшы, рәхмәт. Эзлекле итеп сөйләдегез. Димәк, ипи табынга килгәнче бик озын, озак юл үтә. Сезнеңчә, бу юлда нинди һөнәр ияләре катнаша инде?(Тракторчы, комбайнчы, шофер).

***№1 Презинтация “Аграном.”*** **Балалар, әле тагын агроном дигән һөнәр иясе да бар.** Агроном – ул авыл җирендә үсемлекләр үстерүче, утыртылган ашлыкны карап, күзәтеп торучы. Бергәләп әйтик әле. АГРОНОМ. Пышылдап, кычкырып, бер-берегезгә.

***№2 Презентация.”Туган җир”.***

* **Әйдәгез әле бергәләп “Туган җир” тапшыруын карап китик.**

**Журналист уены. Әңгәмә алып бара бер бала. Аграном бн. “Икмәк каян барлыкка килә?”.**

* **Искәндәр. Исәнмесез, бүген безнең “Туган җир” тапшыруында кунакта “Үзәк” колхозы аграномы Гаинанов Ринат . Ринат әйтегезле Икмәк каян барлыкка килә?**
* **Ринат. Икмәкне үстерү өчен иң беренче җирне сөрәбез, тырмалыйбыз, орлык чәчәбез, урабыз, амбарларга ташыйбыз.**
* **Искәндәр. Рәхмәт, сезгә Ринат.**
* Димәк аграном кем инде ул?

Шушы санап үткән һөнәр ияләренең куллары аша узган икмәк безнең табынга килә дә инде. Шуңа күрә халык телендә: “Ипи – һәр нәрсәгә баш” дигән мәкаль бар.

Бергәләп кабатлыйк әле.

 **Ә хәзер төркемнәрдә эшләп алыйк. Ипи сүзе белән җөмләләр төзибез.  Бергәләп уйлап, киңәшләшеп эшлибез.**

**Әйдәгез, хәзер ял итеп алыйк. (Физ. минуткага чыгалар)**

 Без әле бераз ардык,

Ял итәргә уйладык.

Башны иябез алга

Ә аннары артка.

Уңга, сулга борабыз

Аннан карап торабыз.

Иңнәрне сикертәбез

Кулларны биетәбез

Алга, артка сузып

Күңелле ял итәбез.

Балалар, безгә бакчада ризыкны кем пешерә әле?

-Пешекчеләр.

***Видео “Ашханәдә”*.Әйдәгез, пешекчеләр янына сәяхәткә барабызмы?**

Күзләребезне йомдык. (Серле көй уйный, тәрбияче пешекче киемен кия, проектордан ашханә күренеше куела.)

1-2-3 – пешекчеләр бүлмәсенә күч. Проекторда рәсемнәр-ризыклар күрсәтелгән. Шуларны тәменә карап аерырга кирәк иде. Әйдәгез, бергәләп уйлашыйк.

***№2 Презентация*** . **Д\уен “Эче, баллы, тозлы”**

Бик яхшы.

**- Ә хәзер, тагын бер уенны карап китик әле. Бу уен ризык төрләре дип атала.**

***№3 Презинтация.* Д\уен “Ризык төрләре”**

Димәк ризыклар тагын нинди төрләргә аерыла? **(Камыр, сөт, ит)**

Ягез күзләрегезне йомып ял иттереп алыгыз әле.(Серле көй)

1-2-3 – төркем бүлмәсенә күч.

 Тәрбияче.

Әйдәгез, балалар, урыннарга утырыйк. Менә сез пешекче белән очраштыгыз, күп нәрсәләр өйрәнгәнсез дип уйлыйм, инде пешерә дә беләсездер. Ягез әле,  пешерә беләсез микән, тикшереп карыйк. Сезнең өстәлдә конверт эчендә ризыклар рәсемнәре бар, шулардан сез берәр аш төре пешерегез. Төркемнәрдә бергәләп уйлап эшлибез.

Өстәлләрдә конверт. (1- аш; 2-пирог; 3-салат).

**Өстәлдә. Д\уен” Кечкенә пешекче”.**

  Бик яхшы, булдырдыгыз. Ә бу ризыкларны кайда пешерергә мөмкин соң?

– Газда, мичтә, духовкада, микроволновкада.

Бик яхшы. Алардан янгын чыгарга мөмкин бит. Ә сез янгын куркынычсызлыгы кагыйдәләрен беләсезме соң?

 (Балалар җавабы тыңланыла)

Ә ут чыкса нишләргә кирәк?

-Янгын сүндерүчеләрне чакырырга.

-01 телефонына шалтыратырга.

Бик яхшы, балалар, читен хәлдә югалып калмыйсыз икән.

Сак эш иткәндә генә ризык тәмле булып пешә.

-без бүгеншөгыльдә нәрсәләр эшләдек?

-сезгә шөгыльнең кайсы өлеше ошады?

-кем инде ул аграном? -ул нәрсәләр эшли?

Балалар, миңа бүген сезнең җавапларыгыз бик ошады. Ә үзегез ничек бәяләр идегез үзегезне. Сезнең өстәлдә үзбәя  өчен рәсемнәр бар (Кояш, күбәләк, чәчәк). Кем үзенә нинди бәя куя шуны күрсәтә.

– Ни өчен кояшны алдың? (Чөнки мин сорауларның барсына да җавап бирдем)

– Ни өчен күбәләк алдың? (Чөнки мин бар сорауларга да җавап бирә алмадым)

Рәхмәт, балалар, сез мине үзегезнең җавапларыгыз, белемнәрегез белән шатландырдыгыз.

Мин сезгә бүгенге дәрес истәлеге итеп серле крәндилләр бүләк итәм. Анда ризык турында мәкаль язылган. Өйдә әниләрегез белән укып, фикер алышып, өйрәнеп килерсез. Дәресебез тәмам. Ә хәзер ял итегез.